钦定古今图书集成/方舆汇编/职方典/第1489卷 > 《筑城垣记》朱应登
## 钦定古今图书集成/方舆汇编/职方典/第1489卷 > 《筑城垣记》朱应登

正德己卯春三月，澂江府童玺以状授弟子生员张
时举、李时新来谒曰：“澂江，古罗阁甸也，元以路名。我
朝混一区宇，始更为府焉。”岁丁丑，玺以刑部郎中来
守兹土。顾府治居山之半，先是守者相踵不利，谋迁
之未果。玺至，乃得请于诸当道，始改迁之。顾惟兹郡
壤僻而山薮遐，恒苦盗忧，又密迩省会，甚而郛之不
“治，将用以为厉也。”乃相地定方，乃计财程工，乃揣度
厚薄高卑，而鬻旧治之隙畀之民，得若干金，为堵五
百丈焉；乃节缩羡馀，取赢补积，得若干金，为堵二百
丈焉；乃募之士民之乐从者，令自筑之，为堵四百五
十丈焉。堵基以石，上覆之瓦。乃殖陶于郊，伐石于山，
各因其近，以便输焉。澂之军民以千计，月二简练之，
至则罢其操而俾之输，以故民无戚焉。其木石瓦甓
之材，以数计之，九十万七千有奇。役人之力，以工会
之，几十万，而雉垒矗立，陴墉崇峙，大体备矣。门辟为
四：“东咸和，南安阜，西朝天，北宣武”，各券以石，树之岑
楼。其“安阜”、“朝天”，则徙郡谯之植，仍敌楼之旧，栖其上
焉。经始于戊寅春之“孟，乘农之暇也；落成于己卯春
之季，见事之同也。是役也，材有经而不靡，工有渐而
不扰，请为记之。抑公有分地之责，尝目睹焉，敢不惟
公之图！”又曰：“非有其功也，将以诏夫后之人，以无隳
前功也，敢不惟公之图！”应登乃作而叹曰：“守之用心
勤矣哉，可谓不懈于位矣。去年秋九月，尝按部澂江，
视其”桢干之役，群趋而薨薨也，众和而登登也。窃计
其民则病矣，徐察之，则熙熙也，愉愉也，若无所事事
也。谓守能得民之用，兹即讫工。所以述美而彰信者，
于予其何辞？方今海内乂安，缩甲不用。诸所为太守
者，以发伏摘奸为健羡，以防患救弊为末，图本则颠
矣。《语》曰：“不植则僵，不修则坏。”祸患所从来久矣。吏苟
习常蹈故为安，固不望其修且植也。即修矣植矣而
维之者弛焉，则僵与坏者不翘足可待耶？守莅澂江
既二年，其自奉甚约，至于保障安养之政，凡可以卫
民者则甚急，可谓知所本矣。乃若扶僵于微，杜坏于
渐，独非将来者之责与！《诗》曰：“哲夫成城。”然则继守而
守者，苟无隳于职，虽百世可也。《斯记》其前，为之虑乎？
城之役，协谋者，通判姓夏，名釜，馀姚人；督事者，经历
杨万镒，射洪人；照磨陈𫐄，浦江人；教谕杨祐，义民蒋
春，耆老张佐。皆以劳得次，书于后。